Al gener de 2017 el Govern va aprovar les bases del Pacte Nacional per a la Transició Energètica de Catalunya amb l'objectiu d'assolir un nou model energètic que redueixi els importants costos econòmics de l'elevada dependència energètica de l'exterior i minimitzi els costos socials, ambientals i sobre la salut de les persones.
Aquests costos són fruit d'un model energètic basat en l'ús de combustibles fòssils i en la utilització de l'urani, recursos energètics en el que es sustenta el 92% del consum energètic de Catalunya.
Aquesta dependència energètica genera una factura directa en la importació de recursos a l'entorn dels 10.000 M€ per any per al conjunt de Catalunya i unes externalitats socials i sobre la salut de les persones a les que cal fer front des de les polítiques de salut pública i de benestar i família.
Catalunya, amb un 8% de l'energia final bruta renovable, es troba molt lluny de l'objectiu de la Unió Europea d'arribar a un 20% d'energies renovables en el balanç energètic en l'horitzó del 2020.
Tanmateix, les bases del Pacte Nacional per a la Transició Energètica de Catalunya van més enllà d'un model descarbonitzat i renovable i també aposten de forma decidida per la generació distribuïda i autòctona, que garanteixi la democratització del sistema i la participació activa dels ciutadans, no únicament com a consumidors d'energia, sinó també com a generadors i gestors.
L'energia solar és un dels pilars de la transició energètica.
L'energia solar fotovoltaica ha experimentat una davallada de preus molt important en els darrers anys i es preveu un ràpid creixement a nivell mundial d'aquesta tecnologia en els països amb recurs solar abundant, com és el cas de Catalunya, on el desenvolupament anirà lligat al marc regulador, al compromís social i als objectius polítics ferms que garanteixin baixos riscos a les inversions necessàries a portar a terme pel sector privat, ja siguin empreses, cooperatives o ciutadans.
Pel que fa a desenvolupar el potencial solar de l'autoconsum fotovoltaic, el mes de febrer de 2017 el Govern, a proposta de l'Institut Català d'Energia, va aprovar la creació de la Taula d'impuls a l'autoconsum fotovoltaic de Catalunya, que agrupa els diferents actors implicats en l'autoconsum (administracions públiques, empreses i associacions professionals del sector, distribuïdores i comercialitzadores d'electricitat, col·legis professionals, associacions de consumidors, etc.) per tal de treballar conjuntament i de forma coordinada en la definició d'objectius i eines que garanteixin el dret dels ciutadans i empreses a generar, consumir i compartir l'energia renovable que autoprodueixen.
Per tot l'exposat anteriorment, el passat 17 d'octubre de 2017, el Govern va acordar elaborar l'estratègia SOLARCAT per preparar Catalunya per a la captació, aprofitament i emmagatzematge elèctric de l'energia solar, que ha estat modificat aquest mes de juliol per a adequar-lo als canvis en la normativa estatal en matèria d'autoconsum fotovoltaic, que han eliminat obstacles a aquesta modalitat.
L'estratègia SOLARCAT determinarà els objectius estratègics i numèrics per a l'energia fotovoltaica a Catalunya per als propers anys.
Per assolir aquests objectius partint dels actuals 300 MW instal·lats, i tenint en compte que Catalunya aspira a una generació elèctrica 100% renovable, l'acord de Govern inclou el desenvolupament d'una estratègia territorial per a la implantació de les energies renovables en el territori de Catalunya.
En aquest sentit, s'impulsarà models legals i financers, com ara les inversions de caire col·laboratiu, que facilitin la participació de veïns i entitats en la implantació de centrals de generació renovable.
La intenció és desenvolupar mecanismes que millorin la integració d'aquestes instal·lacions en l'entorn proper i permetin que els beneficis generats reverteixin en el propi entorn.
L'acord de Govern manté l'aposta pel desenvolupament de models i projectes de parcs solars en terrenys de la Generalitat de Catalunya, i hi afegeix també el suport a la implantació d'instal·lacions solars d'autoproducció fotovoltaica als edificis i equipaments de la Generalitat.
D'aquesta manera, se seguirà treballant perquè la Generalitat esdevingui una productora d'energia fotovoltaica ja sigui a través d'inversió privada i mitjançant contractes de compra garantida a llarg termini (és a dir, la inversió l'efectua el capital privat i la Generalitat garanteix la compra a llarg termini de tota l'energia generada per la central a un preu pactat), o bé mitjançant actuacions en edificis de la Generalitat.